Slik var forsiden av den første utgaven av Det Nye som kom ut i mars 1957. Foto: Det Nye

Første utgave av magasinet «Det Nye» kom ut i 1957.

I tillegg til underlivsfrisering, spørrespalter og faste innslag som «Mitt første kyss», «Min største tabbe» og selvfølgelig «Det Nye-piken», så fikk de med seg de hotteste kjendisene – som villig poserte.

Etter flere timers dykk i arkivene til bladet, presenter vi her noen av de beste oppslagene vi klarte å finne.

1. «Politikkens pin-up»

«Frps nye nestleder er tøff og temperamentsfull og tar ikke fem øre for å valse ned hvem det skal være» står det i Foto: Faksimile Det Nye

– Dette hadde jeg helt glemt.

Vi møter finansminister Siv Jensen (48) på møterommet hennes i departementet. Hun har fått den nitten år gamle reportasjen mellom hendene.

– Hehe. Så gøy!

– Jeg hadde nok ikke stilt opp på dette i dag, men det er jo søtt da, smiler ministeren.

2. «Norsk kjæreste, nei takk!»

«Jeg respekterer en norsk kvinne selv om hun drikker alkohol og kler seg utfordrende» sa Abid Q. Raja i 2001. I dag er han glad for at han i alle fall sa det ... Foto: Faksimile Det Nye

Han ler så han nesten ikke klarer å snakke. Abid Q. Raja (41) har fått den 17 år gamle artikkelen tilsendt på SMS og ringer tilbake minutter senere.

– Det første jeg tenkte nå, var at jeg skammer meg over dette. Jeg føler skam og avsky for noen av de uttalelsene. Men så fikk jeg fullstendig lættis over hvor dum jeg var og hvor lenge dette føles ut som både i tid og i min egen mentale reise, sier Raja.

Venstrepolitikeren, advokaten og stortingsrepresentanten forteller at han er takknemlig for at han ikke er den personen han kunne blitt.

– For noen typer! Jeg husker det ikke engang, men det overrasker meg ikke! Jeg var jo talsperson i en moské og jeg er oppdratt i en familie med veldig konservative verdier. Og jeg har et annet syn nå altså, på dette med blandet ekteskap. Også er jeg glad for at dagens unge har flere alternativer – også på seksuell frihet.

3. «Miljøvernminister Flørtepus»

«Jeg har alltid hatt draget på på damer over 60». Daværende miljøvernminister Knut Arild Hareide prøvde å fremstå som tøffere, kulere og mindre glatt. Foto: Faksimile Det Nye

– Jeg må nesten sende en takk til Det Nye.

Første gang Lisa Maria så Knut Arild var i en reportasje i Det Nye. Her er de på vei til stemmelokalet ved høstens stortingsvalg. Foto: Terje Pedersen / NTB scanpix

I en e-post til NRK skriver KrF-leder Knut Arild Hareide at reportasjen skapte et utrolig engasjement – også internt i partiet. Men viktigst av alt: Bladet og reportasjen ble lest av en ung dame som het Lisa Maria Larsen – som senere skulle bli Fru Hareide.

– Dette var den første artikkelen hun leste om meg og vi møttes første gang gjennom KrFU like etter denne reportasjen sto på trykk. Det tok litt tid før hun fant ut at jeg var den rette, men til slutt ble det oss i 2012.

Hareide kan også røpe at rosebildet har gått sin seiersgang på samtlige av KrFs kavalkader de siste 10 årene.

4. Sa nei til å bli kroppsmalt

«Han liker å få andre til å gjøre bisarre ting på TV, selv takker han stort sett nei til utfordringer». Fra den tiden Trygve Rønningen var lei av å være TV-tryne. S Foto: Faksimile Det Nye

– Dette tar jeg på kvoten for ung og dum!

Trygve Rønningen (49) er kanaldirektør i TV2, men da han som 26-åring stilte opp i bladet var han en av landets mest populære programledere på TV. Han bruker litt tid på å huske «sjamporeklamen».

– Jeg har et vagt minne om at jeg satt i det badekaret ja, men før jeg fikk se det nå så har jeg nok fortrengt det, ler Rønningen.

Dette var lenge før man visste at internett kom til å lagre alt for evig, og han sier han nok ikke hadde stilt opp på dette i dag. Og badekar-bildet skulle egentlig være et kroppsmalingsbilde – men der satt han foten ned.

– Men det er jo artig at jeg satte klare grenser for hva jeg ikke skulle være med på, mens dette ble jeg med på.

5. «En rett høyre»

«Kvinner har en tendens til å snakke i hjel sine egne argumenter». Erna Solberg var opptatt av at kvinner skulle komme til poenget. Foto: Faksimile Det Nye

– Dette husker jeg godt!

Statsminister Erna Solberg synes det er skikkelig moro å se reportasjen igjen. Og det hun husker spesielt godt var at journalisten hadde brukt båndopptaker for første gang.

– Men etter intervjuet, som varte i over en time, viste det seg at båndopptakeren ikke virket. Men hun hadde heldigvis gjort notater underveis, ifølge Solberg.

Hva tenker du om Erna da, kontra dagens Erna?

– Jeg kjenner henne godt igjen. Det er fortsatt mye av henne i meg. Dette var jo rett før jeg gikk på som partileder i Høyre, så det er jo ikke så veldig lenge siden. Men hadde man funnet intervjuet fra 1989, så hadde forskjellene kanskje vært større.

6. Årets Ansikt og psykolog

«Anne (...) skal ta seg et velfortjent pauseår før hun begynner å studere psykologi». Det ble journalistikk i stedet for Anne Rimmen. Foto: Faksimile Det Nye

– Neeeeeeeeeeeeeei!

Anne Rimmen klapper bladsidene sammen, men programlederkollega Else Kåss Furuseth er raskt med å ta tak.

– Jeg blir nesten litt rørt jeg. Også føler jeg at maktbalansen vår er utligna, ler Furuseth før hun tar med faksimilen med til resten av redaksjonen.

Anne Rimmen ble beskrevet som hobbydanser. Det er hun fortsatt, ler hun. Men sier å komme i Det Nye var «the shit» på den tiden.

– Det var veldig stas, men jeg blir mer flau enn rørt, sier Anne Rimmen.

– AIAIAI! ER DET EN LUGG? Else Kåss Furuseth kommer ikke over sveisen til Anne Rimmen som attenåring. Du trenger javascript for å se video. – AIAIAI! ER DET EN LUGG? Else Kåss Furuseth kommer ikke over sveisen til Anne Rimmen som attenåring.

7. Atle Antonsen på blind date

Det Nye arrangerte ofte stevnemøter som de laget reportasjer av. Her handlet det om førsteinntrykk og hvordan folk viste seg å være. Komiker Atle Antonsen var med. Foto: Faksimile Det Nye

Atle Antonsen var med i en av de mange dating-reportasjene Det Nye skrev. I dette tilfellet satte de sammen en drøss med single mennesker som skulle beskrive hverandre ut fra førsteinntrykk og siden hvordan inntrykket endret seg.

I en SMS til NRK skriver Antonsen at han husker godt reportasjen, og at han har brukt det i humorsammenheng flere ganger.

Bonus-historien om datingeksperten som fikk TV-prinsen

– Her er det mye kleint altså!

Madeleine Strand i Egmont jobbet som journalist i Det Nye, og det ble det familie av. Foto: Lotte Olsen Jessa / NRK

Madeleine Strand jobber i Egmont som gir ut blant annet Det Nye. Hun har hjulpet NRK med å finne frem i arkivet, og der fant ut også mange av sine egne reportasjer. Blant annet fra da hun testet forskjellige typer stevnemøter – med seg selv som forsøkskanin.

– Det resulterte i at NRK ville bruke meg som dating-ekspert i et program. Og han som intervjuet meg var han jeg endte opp med å gifte meg med og få barn med. Så tipsene mine virka tydeligvis, forteller Strand.